Kota Mekkah tamasuk tampat nang maalami hal naya, marga andaknyanya ada di kitaran 21°25’ lintang utara. Peristiwa naya tajadi dua kali satahun, wayah 28 Mei kitaran pukul 12.18 Waktu Arab Saudi (WAS) atau 17.18 WITA wan 16 Juli pukul 12.27 WAS (17.27 WITA). Wayah dua nitu, matahari baada kikira di atas Ka'bah sahingga sabarataan banda cagat nang kana cahaya matahari cagar baisi hambaya nang manampaiakan ampah Ka'bah (lihat gambar). Dalam ilmu falak, kajadian naya disambat istiwa a'zham (kulminasi utama), wan metode manggagai ampah kiblat naya disambat rashd al-qiblat ("maitihi ampah kiblat"). Kikira sapalih bumi (tamasuk Indonesia Timur, Australia, Samudra Pasifik wan kabanyakan Benua Amerika) maalami malam wayah kajadian naya jadinya kada kawa maitihi hambaya. Di palih bumi nitu, hambaya nang manampaiakan ampah kiblat kawa diitihi wayah matahari baada pas di bawah kiblat (atawa pas baandak di atas titik antipode matan Ka'bah). Ampah hambaya nang tabantuk pas balawanan lawan ampah hambaya wayah rashd al-qiblat. Kajadian naya wayah 14 Januari 00.30 WAS (05.30 WITA) wan 29 November 00.09 WAS (05.09 WITA). Gasan wayah rashd al-qiblat atawa sabaliknya, rentang waktu kurang labih lima manit pada hari nang sama, atawa kurang labih dua hari wayah nang sama masih manunjukakan paitihan ampah kiblat nang pina bujur.